Unszen demodighen willighen denst myt gudwylligher unde unszes hogsten vormoghens irbedinghe juwer hochwerden grotmechtigen gnaden stets thovoren. Hochwerdige grotmechtige, gnedige leve here. Wy bydden juwer grotmechtigen gnaden denstliken tho weten, dat wy na verlope juwer g. gnaden schrifften und ytliker thostuttynghe des ersamen rades van Revell myt eynem tall volkes und ytligen schepen hyr van Revall vor de Nuwe loipen umme de afbesunderden desser lande hovedvyande tho bescheidigende, deme wy dan also na unszem hogsten vermoghe unde flite gedan hebben unde noch, so byllich is, gherne do&#x0364;n wolden. So gefell zik, alsz wy myt den schepen vor de Nuwe manck de Russen holme qwemen in vyanden lande, so qwemen dar itlige Karelen myth eren schuten und brochten den Russen solt und ander nottrufftighe dynghe. So heb wy desulvighe Karelen genomen in vyande lande vnde stromen und hopen ungetwyvelt, dat wy dar recht ynne geda&#x0364;n hebben. Baven all so bekanden desulvige Karelen, dat itlige borger unde inwonere der stadt Revall sodan solt en hadden ingeschepet, up dat se datsulvighe tho eren besten in Russlande vorkopen szolden, nomentligen de in dusser ingelechten cedulen upgetekent stan. So sy wy nu myt dem solte hyr tho Revall in de haven gekomen, unde de ersame rad van Revall en wyl uns nicht gunnen, dat wy eyn szodan szolt unde gudere hyr tho Revall verbuten unde parten mogen. Ock schreff uns de duchtige her Erick Tursszen, ritter unde hovetman up Wyborgh, der bur halven eynen breff, welken wy antworden deme erszamen vogede thor Narve, unde juwer e. g. gnaden densulvigen breff ungetwyvelt wol thon henden dirlangd hefft, up welkern breeff wy den gedachten heren Erick Tursszen wo unde wat wy de Karelen genomen hadden; im gelyken entschuldigede wy darynne de stat van Revall, dat wy van erenthalven nicht uth en weren, ok en hadden wy myt eme nicht tho donde, beszunder wy weren unde syn juwer g. gnaden dynersz, in lenger vorhall. So horden de schepe itligen borghern und inwoners der stad Revall tho, in und myt welken wy de Karelen nemen und ze weren ok sulvest mede myt meren andern borgern. So hefft nu de ersame rad van Revell desulvighe vor sik vorbodet und angelanghet, dat se borge setten szolden vor lyff unde vor gud unde vor all, dat de hyr negest kamen mach darvan unde solen de godere den Karelen weddergeven, dat uns gantz unbyllik dunketh, went dat gefell zick over twen jaren, dat wy myt Pawel Putkamer ok thor sewart weren vmme de afbesunderden tho bescheidigende, do sachte de ersame rad van Revall leyde tho. Kunde wy andersz den afbesunderden Russen wes genemen, so sette wy dyt tho juwer grotmechtygen gnaden; wes jwer g. gn. hyr bygedan wyll hebben, sal unsz wol und we do&#x0364;n. De velegemelte jwe grothmechtigh gnade sy Gode almechtich in zalighen gesunden wolmacht lange tho untholden bevolen. Gegeven im donnerdage negest vor sunte Gallen anno 1500 und 1. Juwer grothmechtigen gnaden arme deners Diderick Germans und Enwolt Schroder mit erer geselschop.